
Na osnovu člana 23. Zakona o ministarstvima i drugim organima uprave Tuzlanskog kantona - prečišćen tekst („Službene novine Tuzlanskog kantona“, br. 10/18, 5/24 i i 10/25) i člana 11. stav (1) Odluke o utvrđivanju uslova, kriterija i postupaka za raspodjelu sredstava sa potrošačke jedinice 32010004-Podrška mladima u 2026. godini („Službene novine Tuzlanskog kantona“, broj: 12/26), Ministarstvo za kulturu, sport i mlade Tuzlanskog kantona raspisuje


JAVNI POZIV
za odabir korisnika sredstava sa potrošačke jedinice 32010004-
Podrška mladima u 2026. godini za subvencioniranje troškova neformalnog 
obrazovnja mladih u svrhu usavršavanja digitalnih i jezičkih vještina


I
PREDMET JAVNOG POZIVA

1. Predmet javnog poziva je prikupljanje prijava za odabir korisnika sredstava utvrđenih u Budžetu Tuzlanskog kantona za 2026. godinu, sa potrošačke jedinice 32010004-Podrška mladima, za subvencioniranje troškova neformalnog obrazovnja mladih u svrhu usavršavanja digitalnih i jezičkih vještina u iznosu od 189.000,00 KM (slovima: stotinuosamdesetidevet hiljada i 00/100 konvertibilnih maraka).

2. Pravo i uslovi za dodjelu sredstava:
2.1. Pravo na dodjelu sredstava ima fizičko lice/podnosilac prijave, pod uslovima: 
a) da nije mlađi od 18 niti stariji od 35 godina života u trenutku podnošenja prijave, odnosno da danom podnošenja prijave ima navršenih 18 godina starosti odnosno da nije navršio 35 godina života,
b) da je državljanin Bosne i Hercegovine,
c) da ima mjesto prebivališta na području Tuzlanskog kantona,
d) da se, zavisno od odobrenog iznosa sredstava, neformalno obrazovanje u svrhu usavršavanja digitalnih i jezičkih vještina realizuje u 2026. godini (izuzetno prema procjeni Ministarstva moguće je da rok realizacije bude duži, ali najduže do 31.05.2027. godine).

3. Dodjela sredstava
3.1. Sredstva za subvencioniranje troškova neformalnog obrazovanja mladih u svrhu usavršavanja digitalnih i jezičkih vještina se dodjeljuju svim podnosiocima prijave koji ispunjavaju utvrđene uslove i čije su prijave formalno-pravno ispravne.
3.2. Pojedinačni iznos dodjeljenih sredstava za subvencioniranja troškova neformalnog obrazovanja mladih u svrhu usavršavanja digitalnih i jezičkih vještina ne može biti veći od 2.000,00 KM, niti od ukupnog iznosa traženih sredstava u skladu sa priloženom dokumentacijom  iz dijela 4. Prijavna dokumentacija tačka b) alineja 3) ovog javnog poziva, a utvrditi će se u skladu sa raspoloživim sredstvima za ovu namjenu.

4. Prijavna dokumentacija
a) popunjen i potpisan Obrazac II - Prijavni obrazac za fizička lica, koji se može preuzeti putem web stranice Vlade Tuzlanskog kantona www.vladatk.kim.ba i web stranice Ministarstva za kulturu, sport i mlade Tuzlanskog kantona www. mksmtk.gov.ba (u daljem tekstu: web stranice Ministarstva i Vlade Kantona).

b) OBAVEZNU DOKUMENTACIJU:
1) uvjerenje o državljanstvu za podnosioca prijave ne stariji od 30 dana od dana objave javnog poziva (original ili ovjerena kopija);
2) uvjerenje o kretanju (obrazac PBA4A) za podnosioca prijave ne stariji od 30 dana od dana objave javnog poziva (original ili ovjerena kopija);
3) predračune ili potvrde sa cijenom i dužinom trajanja neformalnog obrazovanja, izdate od strane organizatora neformalnog obrazovanja odraslih koji se odnose na usavršavanja digitalnih i jezičkih vještina;

II 
OPĆE ODREDBE

1. Objava Javnog poziva
Javni poziv se objavljuje na web stranicama Ministarstva i Vlade Kantona.

2. Način podnošenja prijave
Prijave na Javni poziv se šalju preporučeno poštom ili lično u zapečaćenim kovertama na adresu:
Tuzlanski kanton
Ministarstvo za kulturu, sport i mlade 
Pisarnica Vlade TK, Fra Grge Martića broj 8, 75000 Tuzla 
sa naznakom „NE OTVARATI-prijava po Javnom pozivu za odabir korisnika sredstava sa potrošačke jedinice 32010004-Podrška mladima u 2026. godini za subvencioniranje troškova neformalnog obrazovnja mladih u svrhu usavršavanja digitalnih i jezičkih vještina“ 

Na poleđini koverte obavezno navesti ime podnosioca prijave, adresu i kontakt telefon. Podnosilac prijave obavezno popunjava sve rubrike odgovarajućeg prijavnog obrasca i odgovara za vjerodostojnost svih unesenih podataka.

Nepotpune, neuredne i neblagovremene prijave neće biti predmet daljeg razmatranja.

3. Rok za dostavu prijava
Javni poziv ostaje otvoren do utorka, 06.10.2026. godine, a prijave zaprimljene nakon isteka navedenog roka će biti odbačene i neće biti predmet razmatranja.

4. Način dodjele sredstava
Postupak razmatranja prijava za raspodjelu sredstava provodi komisija koju imenuje ministar za kulturu, sport i mlade Tuzlanskog kantona (u daljem tekstu: Ministar). Komisija razmatra prispjele prijave u pogledu ispunjavanja uslova i sačinjava preliminarnu listu kandidata čije su prijave formalno-pravno ispravne za dodjelu sredstava sa pozicije „Podrška mladima“ za 2026. godinu i preliminarnu listu kandidata čije su prijave formalno-pravno neispravne i neosnovane za dodjelu sredstava sa pozicije „Podrška mladima“ za 2026. godinu. Preliminarne liste se objavljuju na web stranicama Ministarstva i Vlade Kantona.
Na objavljene liste svi kandidati imaju pravo prigovora u roku od pet dana od dana objavljivanja listi na web stranicama Ministarstva i Vlade Kantona, a koji se podnosi Ministarstvu za kulturu, sport i mlade Tuzlanskog kantona u pisanoj formi i o istom odlučuje Ministar.
Nakon isteka roka za podnošenje prigovora i rješavanja po uloženim prigovorima, Ministar donosi konačnu listu korisnika sredstava sa iznosima dodijeljenih sredstava sa pozicije „Podrška mladima“ za 2026. godinu, koja se objavljuje na web stranicama Ministarstva i Vlade Kantona. Na osnovu konačne liste korisnika sredstava, Ministar će donijeti pojedinačne odluke o odobravanju finansijskih sredstava korisnicima u okviru javnog poziva za odabir korisnika sredstava sa potrošačke jedinice 32010004-Podrška mladima u 2026. godini za subvencioniranje troškova neformalnog obrazovnja mladih u svrhu usavršavanja digitalnih i jezičkih vještina, te će se sredstva doznačiti na transakcijski račun korisnika.

5. Obaveza dostavljanja potvrde banke o broju računa
Nakon objave konačne liste korisnika sredstava sa pozicije „Podrška mladima“ za 2026. godinu za subvencioniranje troškova neformalnog obrazovnja mladih u svrhu usavršavanja digitalnih i jezičkih vještina, kandidat je dužan dostaviti potvrdu banke o broju računa na koji će se izvršiti uplata sredstava.

[bookmark: _GoBack]6. Informacije podnosiocima prijava
· Dostavljena dokumentacija se neće vraćati.
· Podnosilac prijave je odgovoran za tačnost podataka u prijavi na propisanom obrascu. Ukoliko podnosilac prijave pogrešno popuni prijavu, ista će se smatrati formalno-pravno neispravnom.
· U slučaju nedostatka sredstava u Budžetu Tuzlanskog kantona za 2026. godinu obustavlja se realizacija dodjele sredstava u potpunosti ili djelimično, srazmjerno nedostajućim sredstvima.
· Ministarstvo za kulturu, sport i mlade će organizovati info dan za sve zainteresovane u ponedjeljak 21.09.2026. godine u periodu od 11,00 – 13,00 sati u Plavoj sali Javne ustanove Bosanski kulturni centar Tuzlanskog kantona. 
· Sve informacije vezane za javni poziv mogu se dobiti svakim radnim danom na brojeve telefona: 035/283-559, 035/369-352 i 035/369-410 u periodu od 12,00 – 15,00 sati. 


